Høringssvar vedr. Trafikregulering igennem Hesselager/Vormark by
Jeg læser med interesse at man er i gang med at gøre det sikrere for bløde trafikanter og andet godtfolk at navigere i Hesselager og Vormark. Jeg har følgende input, som I måske ikke er klar over.
Som nylig tilflytter til Vormark, kører jeg regelmæssigt ned til/gennem Hesselager. Der hvor jeg har været i op til flere ”nærdødsoplevelser” er ved svinget efter skolen ned mod lægehuset, hvor man pludselig og uden varsel bliver mødt af en landbrugsmaskine der fylder HELE vejen i toetagers højde, ofte i høj fart ift. maskinens størrelse. Stedet er smalt med sving og mangelfuldt bl.a. med manglende fortov i venstre side (fra Vormark), stolper i rabatten og højre side består af halvdelen af et normalt fortov med en enkelt flise, hvoraf der ofte er bevoksning ud over fra boligerne. Fodgængere, hundeluftere og skolebørn, går ofte ude på vejen hvis de er mere end en person. Flere huse ligger tæt ud til vejen og i næsten hele sensommeren har en beboer haft noget kloakarbejde så en del af venstre side (set fra Vormark) har været afspærret.
I min optik er det et større trafikproblem her end for enden af Østergade, der trods alt har et overblik over modkørende trafik! 
Vi har i nabolaget, Hvenemosevej, en kæmpe kyllingefarm med dertil jordbeliggender med alt hvad det medfører af kørsel med landbrugsmaskiner og en maskinstation der bl.a. betjener hele oplandet med gylletransport.  Disse kæmpemaskiner kører ned ad Østergades mest udsatte sted fra Hvenemosevej ned ad Østergade. De skal samtidig også køre igennem Vormark Bygade som er en lille smal vej, huse beliggende ud til vejen og med rigtig mange cykelturister i sommerhalvåret. For ikke at tale om trafikken til og fra Meny købmanden i begge retninger.
Åbning af Bakken er for mig at se den bedste mulighed, da man leder trafikken væk fra der hvor der er rigtig mange bløde trafikanter til og fra skole, lægehus, dyrlæge og kirke. Hertil kommer et stort antal ikke lokalkendte turister oppe fra campingplads/sommerhusområder.
Jeg kan også med glæde konstatere at Hesselager/Vormark nu er blevet en del af et Europæisk cykelnet, hvor Vormark gadekær er en del af deres rutenet som opholds-/hvilested med borde/bænkesæt opsat af Svendborg kommune, hvilket vel også har en vis vægt!
Vormark, d. 8. september 2026
Med venlig hilsen
Lonnie Jensen
Udsigten 9, Vormark
5874 Hesselager


